Leegu järv
Leegu järv (ka Leego järv või Pühajärv) on järv Tartumaal Kastre vallas Ahunapalu külas. Järv asub Peipsi-äärsel madalikul, Kalli järvest 2 km kagu pool. Leegu järv on 85,6 ha suur, suurim sügavus ulatub 1,6 meetrini ja keskmine on 0,6 m. Taimestik on liigivaene. Kallastel kasvab järvkaisel, vähem pilliroogu, ahtalehist hundinuia ja sooalssi. Kalastik sõltub aastaajast: kevadel domineerivad särjed, sügisel on enim säinast, suvel ja talvel aga latikad. Vähem leidub ahvenat, hauge, linaskit, kiiska ja nurgu. Talvel on järv sageli ummuksis ja paljud kalad surevad.